b'\n_START_ARTICLE_\nDobrojevi\xc4\x87\n_START_PARAGRAPH_\nDobrojevi\xc4\x87, hrvatska plemi\xc4\x87ka obitelj u \xc5\xa0ibeniku. Povijesna vrela spominju ih od konca 14. stolje\xc4\x87a. Tad se spominje rodona\xc4\x8delnik Ivan Dobroj, vlasnik posjeda u \xc5\xa1ibenskoj okolici. Obitelj je 1412. stekla \xc5\xa1ibensko plemstvo. Pripadnici se isti\xc4\x8du u vojnim ulogama, du\xc5\xbenostima u gradskoj upravi i u Katoli\xc4\x8dkoj Crkvi. Juraj je bio rektor crkve Velike Gospe u Srimi i \xc5\xa1ibenski kanonik. Katarina je bila supruga humanista M. Vran\xc4\x8di\xc4\x87a i mati istaknutoga hrvatskoga polihistora Fausta Vran\xc4\x8di\xc4\x87a. Brojni su se istaklu u ratovima i suhozemnim i pomorskim bitkama protiv Osmanlija i uskoka: Ciparskom ratu (1570.\xe2\x80\x9373.), pomorska bitka kraj Kotora (1570.\xe2\x80\x9371.), pomorskoj bitci kod Ulcinja (1571.), opsadi Herceg-Novog, bitkama za obranu Murtera (1572.) i Vodica (1573.), kod Primo\xc5\xa1tena odbili su usko\xc4\x8dke napadaje (1579., 1587.), osmanska opsada \xc5\xa0ibenika (1647.). godine. Ivan je bio pukovnik mleta\xc4\x8dkih postrojba za \xc5\xa1ibensko podru\xc4\x8dje. Njegov sin Juraj bio je zapovjednik konjani\xc5\xa1tva 1586.\xe2\x80\x931600. u hugenotskim ratovima u Auvergnei. Po povratku u Hrvatsku bio konjani\xc4\x8dki kapetan na \xc5\xa1ibenskom podru\xc4\x8dju (1617.). \xc5\xa0imun je bio primicerij \xc5\xa1ibenskoga Kaptola. Godine 1819. umro je posljednji poznati mu\xc5\xa1ki \xc4\x8dlan obitelji, Ante Dobrojevi\xc4\x87.'